འདི་སྤྱིར་ན་སློབ་མ་ཚོར་ཡོན་ཏན་བཟང་བོ་ཞིག་ཤེས་སུ་འཇུག་དགོས་ན།རྒྱུ་མཚན་བཞི་ཡོད།དང་བོ་བདག་གཉེར་བཟང་དགོས།གཉིས་པ་དགེ་རྒན་བཟང་དགོས།གསུམ་པ་སློབ་དེབ་བཟང་དགོས།བཞི་བ་ཁྲིད་ཐབས་བཟང་དགོས།དེ་བཞི་བོ་འཛོམས་སོང་ན་སློབ་གྲྭ་ཆུང་བའི་སློབ་མ་མཐར་ཕྱིན་ཚེ་སློབ་གྲྭ་ཆུང་བ་ཡན་ཆད་ཀྱི་ཡོན་ཏན་འབྱོར་ཡོད།སློབ་འབྲིང་ནས་མཐར་ཕྱིན་དུས་ཕལ་ཆེར་སློབ་གྲྭ་ཆེན་མོའི་ཡོན་ཚད་ལ་སླེབས་ཡོད།དེ་ན་སློབ་དེབ་དེ་ཇི་འདྲ་ཞིག་ཡིན་དགོས་ཞེ་ན།བརྗོད་བྱ་རིན་ཐང་ཆེ་ཞིང་བཀོལ་ས་ཆེ་བ།རྗོད་བྱེད་ཚིག་ཉམས་དོན་ཉམས་ལ་དག་ཆ་ཐོན་པ་ཞིག་དགོས།འདི་གཉིས་གནད་དམ་པ་རེད།སྤྱིར་དཔེ་ཆ་ཡིན་ན་ཡང་རྣམ་པ་སྣ་ཚོགས་ཡོད།སློབ་དེབ་ཀྱི་དཔེ་ཆ་འདི་གལ་ཆེན་ནང་གི་འགངས་ཆེན་རེད་དེ་སྤུས་ཀ་བཟང་བོ་ཞིག་མེད་ན་བཀོལ་ཅི་ཡང་མི་ཆོད།ལྷག་པར་ང་ཚོའི་བོད་ཀྱི་སློབ་དེབ་ཡིན་ན་ལྗོངས་དང་ཞིང་ཆེན་ལྔ་བོས་མཉམ་དུ་བཀོལ་སྤྱོད་བྱེད་དགོས་པས་ཁྱབ་རྒྱ་ཧ་ཅང་ཆེ།དེང་སང་བོད་ཀྱི་མི་གྲངས་ནི་ས་ཡ་ལྔ་ལྷག་ཡོད།བསྡུར་ཚད་ནི་མི་ལྔའི་ནང་ན་སློབ་མ་གཅིག་ཡོད།དེ་ཡིན་ན་ས་ཡ་ལྔ་ལས་སློབ་གྲྭར་འགྲོ་མཁན་ས་ཡ་གཅིག་ཡོད།དེ་ན་སློབ་དེབ་དེ་སློབ་མ་ས་ཡ་གཅིག་ལ་ཁྲིད་བཞིན་ཡོད་པས་དེ་སྤུས་ཀ་མ་ལེགས་ན་ཇི་འདྲ་རེད།དེ་ང་ཚོ་བོད་ཁ་བ་ཅན་ཚང་མ་ལ་འབྲེལ་བ་ཡོད།སློབ་དེབ་བཟང་བོ་ཞིག་ཡིན་ན།སློབ་མར་ཡོན་ཏན་འབྱོར་རྒྱུ་མགྱོགས།མཁས་པ་སྣ་ཚོགས་འབྱུང་ཚད་མགྱོགས།བོད་ཀྱི་ས་ཆའི་འཛུགས་སྐྲུན་སྣ་ཚོགས་འཕེལ་རྒྱས་གཏོང་ཚད་མགྱོགས།སློབ་དེབ་བཟང་བོ་ཞིག་མ་ཡོང་ན་འཕྲིན་ལས་རྣམ་བཞི་སོགས་ཚང་མ་རྗེས་ལུས་སུ་འགྱུར་རྒྱུ་རེད།དགེ་རྒན་གྱིས་སློབ་དེབ་ལ་བརྟེན་ནས་སློབ་མའི་རྒྱུ་གཙང་ཞིང་ཤེས་རབ་ཅན་དུ་འགྱུར་དུ་འཇུག་དགོས།མི་རིགས་ཀྱི་ལ་རྒྱ་འཛིན་དུ་འཇུག་དགོས།ཡ་རབས་ཀྱི་སྲོལ་བཏོད་པ་དང་མ་རབས་ཀྱི་སྲོལ་བསྣུབས་པའི་མི་བཟང་བོར་འགྱུར་དུ་འཇུག་དགོས།